Tejeria Otermin LEHENDAKARIA (EAJ, 2013-12-19):
Silencio, por favor.
La CONSEJERA DE MEDIO AMBIENTE Y POLÍTICA TERRITORIAL (Oregi Bastarrika): Muchas gracias.
Bat, Ibarretxe lehendakariaren gobernuaren garaian, eta beste lau, López lehendakariaren gobernupean.
Unean-unean indarrean izan den lege-esparruaren arabera obra egiteko bete beharreko preskripzio juridiko, ekonomiko eta teknikoak jaso izan dira baldintza-agirietan, indarrean zegoen ordenamendu juridikoak ezarritako eskakizunak beteta beti. Hala, lan-arloko klausula bat ere jaso zen, hauxe agintzeko: "Kontratistak, obran lanean dituen langileei dagokienez, ezinbestean bete behar ditu lan-arloko eta gizarte-arloko legedian indarrean dauden xedapenak baita obrak dirauen bitartean indarrean sartzen diren xedapenak ere".
Baina hori nahikoa ez, eta baldintza-agirietako klausula batean kontratuak indarrean zirauen bitartean bete beharreko arauak ere zehaztu ziren, eta hondar-klausula bat ere ezarri zen, argi uzteko adierazitako arauez gain, bai Estatuan, bai Euskal Autonomia Erkidegoan kontratazioa arautzeko emandako beste xedapen guztiak ere aintzat hartuko zirela, kontratazio horren esparruan aplikatzekoak ziren heinean.
Ondo dakizuenez, hitzarmen hori aurrekontuen aldetik agortuta geratu zenez, 2008an sinatutako lan-hitzarmena baliogabe geratu ostean, beste lankidetza-esparru bat zehaztea eta beste hitzarmen bat sortzea adostu genuen aldeek, 3. lineako obrek aurrera egin zezaten.
Legebiltzar honek, bestalde, behin eta berriz adierazi izan du beharrezkoa dela 3. lineako obrei lehenbailehen berrekitea; hala, bada, Legebiltzar honek eta nire ardurapeko sailak ere bai, noski, obrak 2016a amaitu baino lehen abian izateko konpromisoa dugu.
Horrenbestez, finantzaketa-hitzarmen bat izapidetu dugu Bizkaiko Foru Aldundiarekin. Hitzarmena 2013ko azaroaren 26an onetsi zen, eta, Legebiltzarrean aurkeztu dugunean, hara non EH Bilduko legebiltzar-taldeak proposamen bat egin duen, hitzarmenean konpromisoa har dadin obra lehiaketara ateratzeko baldintza-agirietan berariaz jasota geratzeko lurralde bakoitzari dagozkion sektore-hitzarmen kolektiboak ezarri behar direla. Alderdi hori berori jaso da, halaber, 2013ko uztailaren 17ko 4/2013 Foru Arauan, Foru Sektore Publikoko obra-kontratuetan klausula sozialak txertatzekoan.
Foru-arau horri, baina, errekurtsoa jarri diote bai Lehiaren Euskal Agintaritzak, bai Estatuko Abokatutzak. Gure ustez, hortaz, proposamen hau ez da juridikoki segurua, eta, beraz, gutxieneko zuhurtzia-zentzuz jokatu nahi dugunez eta kontratazio publikoari nolabaiteko segurtasun juridikoa eman, ez dugu komenigarritzat jotzen Gipuzkoako araudi hori bera Euskadiko administrazio publikoetan ezartzea, kontuan izanda araudi hori kolokan dagoela administrazioarekiko auzibidez, bi bidetatik gainera.
Areago, Jaurlaritzak uste du (uste dugu) gure kontratuetan behar beste baliabide ditugula kontratatutako obrak egiten edo zerbitzuak ematen diharduten langileen lan-baldintzak duinak direla bermatzeko  - bai segurtasunari dagokionez, bai lan-osasunari dagokionez -  eta laneko arriskuei ere aurrea hartzen zaiela zaintzeko. Zehatzago esateko, 2008ko ekinaren 2ko 6/2008 Instrukzioa dugu, Jaurlaritzaren Idazkaritzako eta Legebiltzarrarekiko Harremanetarako zuzendariarena; izan ere, hartan, Gobernu Kontseiluak, beste zenbait konturen artean, onespena eman zion gizarte-irizpideak aintzat hartzeari gure autonomia-erkidegoaren Administrazioak eta haren sektore publikoak egindako kontratazio-prozeduretan.
Instrukzio hori Euskal Autonomia Erkidegoko Administrazioaren sektore publikora zuzenduta dago, eta hartan xedatutakoa betetzera behartzen ditu kontratazio-organoak, kontratuen legedian araututako kontratuetako administrazio-klausulen eta preskripzio tekniko partikularren baldintza-agiriak eratzeko orduan.
Uztailaren 17ko 4/2013 Foru Arauak  - Foru Sektore Publikoko obra-kontratuetan klausula sozialak txertatzekoak -  ez bezala, instrukzio horrek gizarte-irizpideak ez ditu mugatzen obretako kontratazio-prozeduretara; aitzitik, beste kontratu-mota batzuetara ere zabaltzen ditu irizpide horiek.
Hortaz, esleipendunak dagokion lan-ordenantza eta hitzarmen kolektiboa bete beharko ditu kontrata-mota guztietan  - ez bakarrik obra-kontratuetan - ; gainera, segurtasun juridikoa kolokan jarri gabe, hori guztia behar bezala egokitzen da ordenamendu juridikoan, EH Bilduk proposatutako klausula-mota hori txertatuta gertatuko litzakeen ez bezala.
Nada más. Muchas gracias.